കൃഷിമന്ത്രിക്കു മുന്നില് പരാതികളുടെ കെട്ടഴിച്ച് നാട്ടുകാര് തുറവൂര്: താലൂക്കിന്റ വടക്കന് മേഖലയിലെ പാടശേഖരങ്ങള് കൃഷിമന്ത്രി പി. പ്രസാദ് സന്ദര്ശിച്ചു. പരാതികളുടെ കെട്ടഴിച്ച് നാട്ടുകാര്.പട്ടണക്കാട്, തുറവൂര് പഞ്ചായത്ത് പരിധിയിലെ പാടശേഖരങ്ങളിലും അന്ധകാരനഴിയിലുമാണ് മന്ത്രിയുടെ നേതൃത്വത്തിലുള്ള സംഘം എത്തിയത്. പട്ടണക്കാട് പഞ്ചായത്തിലെ പാടശേഖരങ്ങളാണ് ആദ്യം സന്ദര്ശിച്ചത്. പിന്നീട് അന്ധകാരനഴിയില് എത്തിയ മന്ത്രിയുടെ മുന്പില് പ്രദേശവാസികള് പരാതികള് ഉന്നയിച്ചു. അന്ധകാരനഴി പൊഴിമുഖത്തെ മണല് നീക്കം ചെയ്യാന് അനുവദിക്കുക, സ്പില്വേ ഷട്ടറുകള് പൂര്ണമായി തുറന്നിടുക തുടങ്ങിയ ആവശ്യങ്ങളാണ് ഉന്നയിച്ചത്. ഇതു സംബന്ധിച്ച് വിശദമായ ചര്ച്ചകള് നടത്താമെന്നായിരുന്നു മന്ത്രിയുടെ മറുപടി. തുറവൂര് പാടശേഖര സന്ദര്ശിക്കാന് എത്തിയ മന്ത്രിക്ക് ജനപ്രതിനിധികളും വിവിധ സംഘടന ഭാരവാഹികളും ചേര്ന്ന് ഒരു നെല്ലും മീനും പദ്ധതി അട്ടിമറിച്ച് മുഴുവന് സമയ മത്സ്യ കൃഷി നടത്തുന്നതിനെതിരേ നിവേദനം നല്കി. മേഖലയില് താമസിക്കുന്നവരുടെ വീടുകള് തകര്ച്ച ഭീഷണിയിലാണെന്നും ഇത് സംരക്ഷിക്കാന് നടപടി സ്വീകരിക്കണമെന്നും പ്രദേശവാസികള് ആവശ്യപ്പെട്ടു. പ്രദേശത്തെ പാടശേഖരങ്ങളില് മുഴുവന് സമയം നെല് കൃഷി വ്യാപിപ്പിക്കണമെന്നും നാട്ടുകാര് ആവശ്യമുന്നയിച്ചു. കലക്രേ്ടറ്റില് ചേരുന്ന അവലോകന യോഗത്തില് വിഷയം ചര്ച്ച ചെയ്ത് പരിഹാരമുണ്ടാക്കുമെന്ന് മന്ത്രി അറിയിച്ചതായി നാട്ടുകാര് പറഞ്ഞു. ദെലീമ ജോജോ എം.എല്.എ, ജില്ലാ കലക്ടര് എ. അലക്സാണ്ടര്, പ്രിന്സിപ്പല് കൃഷി ഓഫീസര് ആര്. ശ്രീരേഖ എന്നിവരടക്കമുള്ള ഉദ്യോഗസ്ഥരും ഒപ്പമുണ്ടായിരുന്നു.